**VEGA præsenterer
Hypede Lorentz bringer den svenske hiphop-revolution til Lille VEGA***Den 22. oktober drysser Lorentz svensk stjernestøv over Lille VEGA, når han demonstrer, hvorfor han er Sveriges nye hiphop-håb.*

Efter et succesfuldt og anmelderrost samarbejde med sin bror i duoen [Lorentz & Sakarias](https://www.facebook.com/LorentzSakarias/) gik den unge rapper Lorentz solo i 2014. Resultatet blev debuten *Kärlekslåtar* fra samme år, som høstede bred anerkendelse hos de svenske kritikere og vandt en svensk Grammis for bedste hiphop/soul-udgivelse.

Han er siden blevet udråbt til Sveriges nye hiphop-stjerne, der med sin følsomme lyd og carpe diem-budskaber har skabt en mindre hiphop-revolution på den anden side af sundet.

**En svensk Drake**

I sine følsomme stunder lyder Lorentz som en svensk Drake i en sprælsk blanding af R’n’B, hiphop og pop og endda euro-disco. Det er især med storhittet [”Där Dit Vinden Kommer”](https://www.youtube.com/watch?v=wzTnwGZQwNo), at Lorentz har introduceret en ny svensk hiphop-lyd. Produktionen har internationalt format i Kanye-klassen, mens de svensksprogede hverdagstekster er helt nede på jorden.

*Kärlekslåtar* står allerede som et definerende værk i svensk hiphop. Musikmediet The Line of Best Fit kaldte debuten ”fejlfri” og ”tryllebindende” og svensk Gaffa gav pladen seks stjerner:

*”Det er uforudsigeligt, storslået, detaljeret og hver tone begynder før den næste, som var det konfetti. Midt i dette spættede og farverige univers stopper musikken aldrig.”*

*Men det er, når tempoet er højest, at Lorentz kommer mest til sin ret. Korene på* [*”Där Dit Vinden Kommer”,*](https://www.youtube.com/watch?v=wzTnwGZQwNo) *bassen på* [*​​”Robyn Fenty”*](https://www.youtube.com/watch?v=Ru2OTEpnia4) *, pulsen på* [*”Allt Från Mig”*](https://www.youtube.com/watch?v=miV1awP45zU) *danner en hellig treenighed. Resten er bonus.”*

Over sommeren kommer opfølgeren til *Kärlekslåtar,* så når Lorentz gæster VEGA til oktober er det med en frisk håndfuld numre i ryggen.

**Fakta om koncerten**:

Lorentz (SE)

Lørdag den 22. oktober kl. 19.30

Lille VEGA, Enghavevej 40, 1674 København V

Billetpris: 150 kr. + gebyr

Billetsalget starter i dag via vega.dk og Ticketmaster.